b'\n_START_ARTICLE_\nKristian Novak\n_START_SECTION_\n\xc5\xbdivotopis\n_START_PARAGRAPH_\nPotje\xc4\x8de iz me\xc4\x91imurske obitelji koja je radila u Njema\xc4\x8dkoj. Otac je bio in\xc5\xbeenjer u Mercedes Benzu, a majka radila u tvornici Salamander Bund. Osnovnu \xc5\xa1kolu poha\xc4\x91a u Vrhovljanu, kamo se obitelj smjestila nakon o\xc4\x8deve smrti. Gimnaziju polazi u \xc4\x8cakovcu. Pravni fakultet u Zagrebu upisuje 1997., no napu\xc5\xa1ta ga kako bi mogao studirati humanisti\xc4\x8dka podru\xc4\x8dja. Idu\xc4\x87e godine upisuje germanistiku i kroatistiku na Filozofskom fakultetu u Zagrebu._NEWLINE_Tokom studija po\xc4\x8dinje raditi na svom prvom romanu o me\xc4\x91imurskim studentima u Zagrebu. Roman \xc4\x87e pod naslovom "Obje\xc5\xa1eni" biti objavljen 2005 u \xc4\x8cakovcu. Diplomirao je 2005. te ubrzo po\xc4\x8deo raditi na Odsjeku za germanistiku. Doktorirao je 2011. na Filozofskom fakultetu u Zagrebu. Na Filozofski fakultet u Rijeci prelazi 2012. U razdoblju od 1998. do 2009. je reprezentativac Hrvatske u karateu, osvaja\xc4\x8d vi\xc5\xa1e europskih i svjetskih medalja te stipendist i kategorizirani vrhunski sporta\xc5\xa1 HOO-a._NEWLINE_Pa\xc5\xbenju kritike privukao je drugim romanom \xe2\x80\x9c\xc4\x8crna mati zemla\xe2\x80\x9d (2013.), koji je preveden na vi\xc5\xa1e stranih jezika. Glavna radnja prati mladog zagreba\xc4\x8dkog pisca me\xc4\x91imurskih korijena. U oba romana je ukomponirao me\xc4\x91imursku kajkavicu. Novakov tre\xc4\x87i roman \xe2\x80\x9cCiganin, ali najljep\xc5\xa1i\xe2\x80\x9d (2016.) je osvojio knji\xc5\xbeevnu nagradu Ksaver \xc5\xa0andor Gjalski kao najbolje prozno ostvarenje. Rije\xc4\x8d je o romanu \xc5\xa1irokog zamaha, s okosnicom u lokalnom stanovni\xc5\xa1tvu i Romima u Me\xc4\x91imurju, ali i znatno \xc5\xa1irim spektrom dru\xc5\xa1tvenih pojava, biografija i kulturnih krugova kojima se bavi. Ima elemente kriminalisti\xc4\x8dkog \xc5\xbeanra, a \xc4\x8ditatelj saznaje pri\xc4\x8du od \xc4\x8detiriju pripovjeda\xc4\x8da._NEWLINE_Autor je sociolingvisti\xc4\x8dke studije "Vi\xc5\xa1ejezi\xc4\x8dnost i kolektivni identiteti iliraca" (2012). Mladena\xc4\x8dka poezija mu je uvr\xc5\xa1tena u Antologiju me\xc4\x91imurske mlade lirike (2011).'